Esterházy: nagyon is erkölcsi alapozású a Gyurcsány-beszéd
Túlzás morális válságként jellemezni az ország állapotát, felháborodás helyett önvizsgálatra volna szükség - állítja Esterházy Péter író, a Népszabadságnak adott szombati interjújában. Arról is beszélt, hogy az elmúlt napok eseményei vajon új fejezetet nyitnak-e a rendszerváltás történetében. Az író szerint Gyurcsány beszéde - ha nyugodtan olvassuk - nagyon is erkölcsi alapozású.
A rendszerváltás történetében jól jönne egy új fejezet, ahhoz azonban az kellene, hogy szembenézzünk a valósággal, ez a szabadság ára - mondta Esterházy Péter író a szombati Népszabadságban megjelent interjúban. 
Az író szerint csak személyek tudnak morális válságba kerülni, egy egész ország nehezen. "Ezeknek a napoknak a főszava a hazugság, de hazugság volna azt állítani, hogy ez kizárólag Gyurcsányról szól" - figyelmeztet az író. "Lehet Gyurcsányt utálni, de nem kéne evvel a józan eszünket is elveszteni" - nyilatkozta, hozzátéve: ha kicsit nyugodtan elolvassuk a balatonöszödi beszéd szövegét, épp azt mondja, hogy elég a hazudozásból, és legyen vége a kivételezősdinek.
A szöveg trágár stílusáról szólva kifejtette: már régóta nem csak a kocsisok beszélnek így, mindnyájan így beszélünk, tehát szemforgatás ezen nagyon felháborodni.
"Ha szerencsénk volna, akkor ez a mostani botrány, maga a Gyurcsány-beszéd elgondolkoztatna minket a saját hazugságainkról. Nem a másokéról, a magunkéról." - olvasható az interjúban.